Document ID: 32014R0205

REGOLAMENT TA’ IMPLIMENTAZZJONI TAL-KUMMISSJONI (UE) Nru 205/2014
tal-4 ta’ Marzu 2014
li jistabbilixxi kundizzjonijiet uniformi għall-implimentazzjoni tar-Regolament (UE) Nru 1260/2013 tal-Parlament Ewropew u tal-Kunsill dwar statistika demografika, fir-rigward tat-tqassim tad-dejta, tal-iskadenzi u tar-reviżjonijiet tad-dejta
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1260/2013 tal-Parlament Ewropew u tal-Kunsill tal-20 ta’ Novembru 2013 dwar statistika demografika (1), u b’mod partikolari l-Artikolu 3(4) tiegħu,
Billi:
(1)
Ir-Regolament (UE) Nru 1260/2013 jistabbilixxi qafas legali komuni għall-iżvilupp, il-produzzjoni u t-tixrid tal-istatistika Ewropea dwar il-popolazzjoni u l-avvenimenti vitali.
(2)
Sabiex jiġi żgurat li d-dejta dwar il-popolazzjoni u l-avvenimenti vitali pprovduta mill-Istati Membri, skont ir-Regolament (UE) Nru 1260/2013, hija ta’ kwalità għolja, komparabbli, konsistenti u sabiex tippermetti t-tfassil ta’ analiżi affidabbli mal-Unjoni kollha, id-dejta għandha tinqasam.
(3)
Għaldaqstant, id-dejta għandha tiġi pprovduta lill-Kummissjoni maqsuma f’unitajiet territorjali skont ir-Regolament (KE) Nru 1059/2003 tal-Parlament Ewropew u tal-Kunsill tas-26 ta’ Mejju 2003 dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS) (2).
(4)
Il-miżuri stipulati f’dan ir-Regolament huma skont l-opinjoni tal-Kumitat tas-Sistema Ewropea tal-Istatistika,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi kundizzjonijiet uniformi għat-tqassim tad-dejta skont ir-Regolament (UE) Nru 1260/2013, kif ukoll għall-iskadenzi u għar-reviżjonijiet ta’ dik id-dejta.
Artikolu 2
Definizzjonijiet
Għandhom japplikaw id-definizzjonijiet stabbiliti fir-Regolament (UE) Nru 1260/2013. Barra minn hekk, għall-finijiet ta’ dan ir-Regolament, għandhom japplikaw ukoll id-definizzjonijiet li ġejjin:
(a)
“età” fit-tali data (żmien ta’ referenza jew data tal-avveniment) tfisser l-intervall ta’ żmien bejn id-data tat-twelid u d-data mogħtija, espressa fi snin magħluqa;
(b)
“pajjiż tat-twelid” ta’ individwu tfisser il-pajjiż tar-residenza tas-soltu (fil-fruntieri preżenti tiegħu, jekk l-informazzjoni tkun disponibbli) ta’ omm l-individwu fi żmien il-ħlas, jew, jekk dan ma jkunx possibbli, il-pajjiż (fil-furntieri preżenti tiegħu, jekk l-informazzjoni tkun disponibbli) li fih sar it-twelid;
(c)
“pajjiż tat-twelid tal-omm” tfisser “il-pajjiż tat-twelid” tal-omm;
(d)
“ċittadinanza” tfisser ir-rabta legali partikolari bejn individwu u l-Istat tiegħu, miksuba permezz tat-twelid jew ta’ naturalizzazzjoni, kemm jekk permezz ta’ dikjarazzjoni, għażla, żwieġ kif ukoll jekk b’mezz ieħor skont il-leġiżlazzjoni nazzjonali;
(e)
“ordni tat-twelid ħaj” tfisser l-ordni numerika tat-twelid ħaj li ġiet irreġistrata fir-rigward tat-twelid ħaj kollu preċedenti tal-omm;
(f)
“xahar tal-okkorrenza” tfisser ix-xahar kalendarju tal-okkorrenza tal-avveniment;
(g)
“sena tat-twelid” tfisser is-sena kalendarja tal-okkorrenza tat-twelid;
(h)
“Stat Membru” tfisser pajjiż li huwa membru tal-Unjoni Ewropea fl-aħħar tas-sena ta’ referenza.
Artikolu 3
Tqassim u tabelli statistiċi
It-tqassim tad-dejta li trid tiġi pprovduta lill-Kummissjoni (Eurostat) skont ir-Regolament (UE) Nru 1260/2013 huwa stabbilit fl-Anness I.
It-tabelli statistiċi li jridu jiġu pprovduti lill-Kummissjoni (Eurostat) huma stabbiliti fl-Anness II.
Artikolu 4
Skadenzi
1. Kull sena, l-Istati Membri għandhom jipprovdu lill-Kummissjoni (Eurostat) b’dejta provviżorja dwar il-popolazzjoni totali, it-twelid ħaj totali u l-imwiet totali fuq livell nazzjonali, kif deskritt fil-punt 1 tal-Anness II, fi żmien sitt xhur minn tmiem is-sena ta’ referenza.
2. Kull sena, l-Istati Membri għandhom jipprovdu lill-Kummissjoni (Eurostat) dejta fuq livell nazzjonali u reġjonali kif deskritt fil-punt 2 tal-Anness II, u metadejta standard ta’ referenza relatata (fid-definizzjoni tal-istruttura tal-metadejta ddefinita għall-Istruttura ta’ Metadejta Euro SDMX) għas-sena ta’ referenza fi żmien 12-il xahar minn tmiem is-sena ta’ referenza.
3. Kull sena, l-Istati Membri għandhom jipprovdu lill-Kummissjoni (Eurostat) dejta provviżorja ta’ kull xahar dwar it-twelid ħaj totali u l-imwiet totali, kif deskritt fil-punt 3 tal-Anness II, li kull waħda tkopri mill-inqas l-ewwel sitt xhur tas-sena ta’ referenza, sat-30 ta’ Novembru tal-istess sena ta’ referenza.
Artikolu 5
Reviżjonijiet tad-dejta
1. L-Istati Membri għandhom jinformaw lill-Kummissjoni (Eurostat) dwar kwalunkwe reviżjoni ppjanata tad-dejta pprovduta skont l-Artikolu 4(2) sa mhux aktar tard minn ġimgħa qabel il-ħruġ tad-dejta rreveduta fl-Istat Membru kkonċernat.
2. L-Istati Membri għandhom jipprovdu kwalunkwe dejta rreveduta lill-Kummissjoni (Eurostat) sa mhux aktar tard minn ġimgħa wara l-ħruġ ta’ din id-dejta.
3. L-Istati Membri għandhom jiżguraw li kwalunkwe dejta rreveduta pprovduta lill-Kummissjoni (Eurostat) hija konsistenti mas-sett kollu ta’ dejta pprovdut skont l-Artikolu 4(2).
Artikolu 6
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Marzu 2014.

Labels: 12
0
18
19